Odd Frogg i *Reisen slutt*
**Odd Frogg** (født 13. oktober 1901 i Hønefoss, død 23. februar 1934 i Oslo) var en norsk skuespiller.

Han gikk på Frogner skole sammen med blant andre Johan Borgen. I 1921 oppsøkte de to kameratene Halfdan Christensen, som var sjef ved Nationaltheatret, for å bli opptatt som skuespillere i ensemblet.
Frogg imponerte og fikk sin debut i rollen som prestesønnen Benedikt i Nini Roll Ankers *Kirken* våren 1921. Borgen studerte jus. Senere bekreftet Frogg sitt lyriske talent som den unge presten Peter i Ibsens drama *Kongs-Emnerne* ved samme teater, i tittelrollen som Ambrosius Stub i Centralteatrets oppsetning av *Ambrosius* av Chr. K.F. Molbech, og som den unge forfatter Falk i *Kjærlighedens Komedie* på Den Nationale Scene i Bergen. Han returnerte til Nationaltheatret i 1928, og spilte store roller i klassiske og moderne stykker.

Sammen med Alfred Maurstad skrev han eventyrkomedien *Askeladden*, som ble oppført på både Nationaltheatret og Den Nationale Scene i 1930.

I perioden 1930–1933 var han engasjert ved Oslo Nye teater, hvor han gjorde krevende oppgaver blant annet i tittelrollen i *Marius* i 1931; et stykke basert på filmen av samme navn, hvis manus var skrevet av franske Marcel Pagnol. Året etter satte teateret opp Pagnols *Fanny*, igjen med Odd Frogg i rollen som Marius. Han var også kaptein Stanhope i den amerikanske Robert C. Sherriffs *Reisens slutt* (originaltittel: *Journey's End*) fra 1928, om fire dager i skyttergravene under første verdenskrig. Tilbake på Nationaltheatret hadde han hovedrollen som Dominique i *Domino*, sammen med Gerd Egede-Nissen. Etter den 27. forestillingen døde han etter å ha falt fra verandaen i sin leilighet i åttende etasje av et hybelbygg ved Frogner plass. Han var død da han ankom sykehuset.. Han etterlot seg en papirlapp med påskriften «G.E.N.I.», hvilket kan ha stått for Gerd Egede-Nissen Ingebrigtsen.

Familie
-------

Odd var sønn av Nicolai Frogg (1866–?) og Marta Frogg (Martha Rynning Olsen; 1872–1950). Faren var overrettssakfører i Hønefoss; han emigrerte til USA i 1904 og lot siden ikke høre mer fra seg. Moren var skuespiller og søster av Ragna Wettergreen. Også søstera Ruth Frogg (1897–?) var skuespiller.

Odd giftet seg i 1926 med Elizabeth (Else) Thaulow (1903–1968) av Thaulow-slekten. De var foreldre til billedhugger og journalist i Morgenbladet Lise Frogg (1929–1958), som giftet seg med den danske arkitekten Ulf Vejlby. Etter Odd Froggs død i 1934 giftet enken seg i 1940 med skuespiller Stein Grieg Halvorsen (1909–2013).

Filmografi (utvalg)
-------------------

* 

* 1932 – *Fantegutten*
* 

* 1932 – *Lalla vinner!*

Referanser
----------

1. 1 2   sceneweb.no[Hentet fra Wikidata]
2. ↑  Odd Frogg i Store norske leksikon.
3. 1 2  Espen Haavardsholm (2000). *Øst for Eden: en biografi om Johan Borgen*. [Oslo]: Gyldendal. ISBN 8205267472.
4. ↑  «Ambrosius». *sceneweb.no* **(norsk)**. Besøkt 2. juli 2017. «Ambrosius (1927) var en teaterproduksjon av Den Nationale Scene. Ambrosius var basert på Christian Knud Frederik Molbechs skuespill med samme tittel. Produksjonen ble spilt på Store Scene. Regissør var Christian Sandal.»
5. ↑  «Askeladden». *sceneweb.no* **(norsk)**. Besøkt 2. juli 2017.
6. ↑  «Fanny». *sceneweb.no* **(norsk)**. Besøkt 2. juli 2017. «Fanny var en teaterforestilling av Det Nye Teater, produsert i 1932, og basert på skuespillet av Marcel Pagnol. Gyda Christensen regisserte.»
7. ↑  *Odd Frogg omkommet i formiddag* i Arbeiderbladet den 23. februar 1934.
8. ↑  Borgen, Annemarta (1913-1988) (1981). *Deg*. [Oslo]: Gyldendal. ISBN 8205131414.
9. ↑  Edvard Hoem (1989). *Til ungdommen: Nordahl Griegs liv*. Oslo: Gyldendal. ISBN 8205184054.
10. ↑  Nicolai Frog i Folketellingen 1900 fra Hønefoss kjøpsted.
11. ↑  *Marta Frogg*, Dødsannonse i Aftenposten 4. april 1950.
12. ↑  Nicolai Frog, emigrasjon i 1904.
13. ↑  Nicolai Frogg i *Studentene fra 1887*.
14. ↑  Jensson, Liv (1906-1985) (1981). *Biografisk skuespillerleksikon: norske, danske og svenske skuespillere på norske scener særlig på 1800-tallet*. Oslo: Universitetsforl. s. (Morens artikkel er på side 57). ISBN 8200056228.
15. ↑  Odd Frogg i Folketellingen 1910, bosatt i Kristiania.
16. ↑  Ruth Frogg ved ibsenstage.hf.uio.no.
17. ↑  Frogg, Odd i Hvem er Hvem, 1930.
18. ↑  Harbitz, Georg Prahl (1919–2003) (1997). *Presseglimt*. Tromsø: [G.P. Harbitz]. s. 32.
19. ↑  *Lysinger* i Arbeiderbladet den 11. november 1950.
20. ↑  Moren og Lise's dødsår er angitt på Gravstedsinformasjon fra Oslo kommune.

Eksterne lenker
---------------

* (en) Odd Frogg på Internet Movie Database Rediger på Wikidata

* (no) Odd Frogg hos Nationaltheatret Rediger på Wikidata

* (no) Odd Frogg hos Sceneweb Rediger på Wikidata

* (sv) Odd Frogg i Svensk Filmdatabas Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** LCCN **·** ISNI **·** KulturNav
 |